2020 yil 25 noyabr kuni O‘zbekiston Respublikasi Tashqi ishlar vaziri Abdulaziz Komilov «Koreya Respublikasi – Markaziy Osiyo» hamkorlik forumidagi ishtiroki doirasida Koreya Respublikasi Tashqi ishlar vaziri Kan Gyon Hva bilan uchrashdi. Foto: Tashqi ishlar vazirligi matbuot xizmati Tashqi ishlar vazirligi matbuot xizmatining xabar berishicha, tashqi siyosat idoralari rahbarlari bo‘lajak qo‘shma tadbirlarning tashkiliy jihatlarini ko‘rib chiqqan. Koreya tomoni siyosat, savdo, investitsiya, moliya, AKT, fan va texnologiyalar sohasidagi hamkorlik sur’atiga yuqori baho bergani aytilmoqda. Shuningdek, uchrashuvda sog‘liqni saqlash sohasidagi hamkorlik masalalariga e’tibor qaratilib, O‘zbekistonda yangi tibbiyot muassasalarini qurish bo‘yicha qo‘shma loyihalarning amalga oshirilishi jarayoni ko‘rib chiqildi. Vazirlar tomonlarni qiziqtirgan xalqaro va mintaqaviy masalalar yuzasidan ham fikr almashdi, deyiladi vazirlik xabarida.